Leerders sterf in taxi op pad skool toeDie taxi-wrak (Foto: Verskaf) Twee leerders is dood en 17 beseer toe ŉ motorfiets vanoggend in ŉ taxi vasgery het wat die leerders skool toe vervoer het. Die ongeluk het skaars 300 m van die skool plaasgevind. Die leerders gaan almal skool aan die Madibatlou Middle School naby Olifantsfontein in Gauteng. Volgens Steve Mabona, woordvoerder van die Gautengse departement van onderwys, is twee leerders en die motorfietsryer op die toneel dood. Die motorfietsryer het met die slag in die taxi beland. Die beseerde leerders, almal tussen die ouderdom van vyf en 16 jaar, is na die Tembisa-hospitaal geneem. Lesufi hou ‘n oomblik van stilte vir oorlede leerders van Madibatlou Middle School (Foto: Verskaf) “Volgens ons inligting het net een leerder ernstige mediese behandeling nodig gehad. Die ander is almal goed op pad na herstel,” het Panyaza Lesufi, LUR vir onderwys in Gauteng, gesê. “Dit [die ongeluk] is tragies. Ons het reeds met die gesinne van die oorledenes gepraat en dit was moeilik,” het Lesufi gesê wat Maandagoggend die skool besoek het. Die ongeluk stoot die getal leerders in Gauteng wat sedert die begin van Februarie dood is op na 11.